SCRISOARE DESCHISĂ DECIDENŢILOR DE POLITICĂ EDUCAŢIONALĂ DIN ROMÂNIA!

* Rezultatele la examenele naţionale şi la testele internaţionale PISA impun o analiză profundă şi măsuri serioase în Educaţie, nu paliative!
* ASOCIAŢIA ATITUDINEA CIVICĂ IANCU MARIANA solicită decidenţilor politici INVESTIŢII ÎN EDUCAŢIE, măcar în limita legală de 6% din PIB!

##### Rezultatele elevilor din România la evaluarea natională şi la examenul naţional de bacalaureat în acest an, 2019, au înregistrat involuţii, rezultatele fiind în scădere, respectiv de 73,2 % promovabilitate la evaluarea naţională faţă de 73,5% în 2018 şi 69,1% promovabilitate la examenul naţional de bacalaureat faţă de 69,7% în 2018.

##### Pentru că rezultatele la ultima evaluare PISA (Programme for International Student Assessment- Programul pentru Evaluarea Internaţională a Elevilor), un program continuu al OECD (Organizaţia pentru Cooperare Economică şi Dezvoltare) din 2018 vor fi publice abia în 3 decembrie 2019, vom lua în atenţie rezultatele la testele PISA anterioare, din 2015, acest tip de testare fiind administrat din 3 în 3 ani. Rezultatele făcute publice la ultimele evaluări prin testele internaţionale PISA, un program internaţional de evaluare a competenţelor elevilor de 15 ani, România a înregistrat, de asemenea, rezultate slabe, similar anilor anteriori de administrare a programului de evaluare. Astfel, la ultima testare PISA pentru care rezultatele au fost publicate, respectiv în 2015, scorurile medii au plasat România pe locul 48, la un nivel similar cu cel al următoarelor țări: Emiratele Arabe Unite, Uruguay, Cipru, Moldova, Albania și Turcia, sub toate țările Uniune Europene, ceea ce înseamnă că în România există un număr mare de analfabeți funcțional, adică de elevi care, deşi ştiu să citească, ei nu înţeleg ceea ce citesc, nu sunt capabili să rezolve probleme şi situaţii-problemă concrete, ancorate în realitate, nu pot realiza transferuri şi corelaţii interdisciplinare intre Stiinte ale Naturii, intre acestea si Matematica. De asemenea, rezultatele PISA din 2015 au mai arătat că România are foarte puțini elevi excepționali, doar 4%, în comparație cu 20% în Estonia, 16% în Polonia, 14% în Cehia.

##### Deci, ca o concluzie parţială, atât rezultatele la evaluările naţionale, cât şi la cele internaţionale ale elevilor români sunt slabe. De la această realitate pornind, factorii de decizie ar trebui să analizeze profund cauzele, care sunt multiple, şi să ia deciziile cele mai bune, astfel încât România să nu mai fie spre coada clasamentului în lume şi la educaţie, chiar dacă, pe alocuri, mai avem anumite rezultate bune şi foarte bune la unele olimpiade şi concursuri internaţionale.

##### Sunt o multitudine de cauze care au determinat aceste rezultate slabe şi la care şi-au adus aportul nefast chiar decidenţii politici. Atâta vreme cât Educaţia nu este o prioritate naţională, o prioritate a celor care guvernează ţara, în fapt, în realitate, nu în vorbe, rezultatele slabe se vor menţine. Şi se vede acest lucru limpede, cu ochiul liber, citind Legea Educaţiei Naţionale 1/2011 şi Legea Bugetului de Stat, reieşind clar că 6% din PIB, cât este alocat Educaţiei prin Legea Educaţiei Naţionale 1/2011 cu modificările şi completările ulterioare nu s-a regăsit niciodată în Legea Bugetului de Stat, din 2011 şi până în 2019. Ci, chiar şi mai puţin de jumătate din acest procentaj de 6% din PIB-ul României a fost investit în educaţia copiilor şi tinerilor noştri, în condiţiile în care, în Finlanda, considerată a fi una dintre ţările cu cel mai bun învăţământ din lume, s-a alocat ~7% din PIB-ul ei. Şi mai contează, bineînţeles, şi care este valoarea PIB-ului unei ţări.

##### Pe lângă cauza majoră a subfinanţării Educaţiei, există o altă sumedenie de cauze problematice, începând cu curriculum-ul naţional, respectiv Planurile-cadru de învăţământ, programele şcolare şi manualele şcolare, continuând cu numărul supradimensionat al elevilor la clasă, ceea ce împiedică un bun învăţământ diferenţiat şi individualizat, centrat pe posibilităţile şi capacităţile fiecărui elev, număr care determină şi o mai defectuoasă organizare a colectivelor de elevi în spaţiu, cu aşezarea în bănci, unii în spatele altora (scuzaţi-mi expresia ˮaşezarea precum vitele în staulˮ) şi profesorul la catedră, în faţa colectivului, ceea ce împiedică o mai bună comunicare, o mai bună colaborare, o mai bună cooperare, interrelaţionare ˮelev-elevˮ, ˮelev-profesorˮ şi ˮprofesor-elevˮ.

##### Nu sunt absolut deloc de neglijat formarea iniţială rămasă cu mult în urmă faţă de ţările europene, unde ca să devii profesor de învăţământ preuniversitar, studenţii sunt obligaţi să urmeze un master didactic. În România, pregătirea iniţială a profesorilor se face pe stil vechi, prin câteva discipline în cadrul programului de licenţă sau în regim postuniversitar, în cadrul aşa-numitelor niveluri sau module psihopedagogice, care nu desăvârşesc pregătirea unui cadru didactic. Tot în corelaţie cu pregătirea cadrelor didactice, formarea continuă adesea se face cu banii proprii, din buzunarele profesorilor ce vor să parcurgă unele cursuri de formare, statul nesusţinând financiar acest tip de formare, care este necesară, fie şi numai prin achiziţia de cărti, de reviste şi materiale didactice de către profesori, în vederea pregătirii lor continue actualizate. Dar, în legătură cu cadrele didactice, cel mai rău a devenit statutul lor profesional, mult mai înjositor faţă de cel din alte vremuri, când profesorul era privit pe picior de egalitate cu un medic sau cu un magistrat, iar învăţătorul la egalitate în nivel de standard profesional cu asistentul medical, cu grefierul. De aici şi dezamăgirea multor cadre didactice, unii fiind profesori cu licenţă, masterat şi doctorat şi având un salariu umilitor, mult mai mic decât al unui asistent medical sau al unui grefier, meserii cu şcoală medie. Şi dacă se mai munceşte în învăţământ, şi se mai munceşte, se munceşte din drag pentru copii, din inerţie, unii având şi alte experienţe profesionale obţinute în ani mai mulţi, din vremuri diferite, mai de demult şi de acum.

##### Revenind la cauza curriculum-ului, atâta vreme cât din Planurile-cadru de învăţământ, de după Revoluţia de la 1989, s-au tot tăiat ore la multe materii care se solicită la bacalaureat şi la testele internaţionale PISA, respectiv s-au scos ore mai ales la disciplinele din aria curriculară ˮMatematică şi Ştiinţe ale Naturiiˮ, îndeosebi la Biologie, Chimie, Fizică, dar a crescut numărul de ore la altele care nu se cer nici în plan international şi nici în plan naţional la evaluări sau s-au introdus ˮmaterii fantomăˮ, nu ne putem aştepta, bineînţeles, la îmbunătăţirea rezultatelor, ci din contră la scăderea lor. Una dintre aceste ˮdiscipline fantomă obligatoriiˮ ar putea fi noua disciplină de învăţământ ˮEducatie şi cultură mediaˮadoptată prin lege de Senatul României.

##### Programele şcolare, ca documente de curriculum naţional, sunt supraîncărcate, de regulă, având şi conţinuturi care nu se solicită la examenele naţionale, dar pentru care se consumă ore, în detrimentul conţinurilor care se cer, spre exemplu la examenul naţional de bacalaureat (programele şcolare sunt supraîncărcate mai ales la clasa a XII-a).

##### Tipul de bacalaureat şi subiectele, de asemenea, influienţează rezultatele. S-a tot amânat bacalaureatul diferenţiat, deşi el este stipulat în lege, astfel încât elevi care sunt pregătiţi în liceele tehnologice pentru o calificare, pentru o meserie, sunt în situaţia de a da probe similare celor de la învăţământul teoretic real, ca de exemplu proba de matematică. Şi chiar cum s-a întâmplat în acest an, după spusele unor specialişti în domeniu-matematicieni, ca elevii de la liceele tehnologice să aibă la bacalaureat subiecte mai grele la matematică decât cei din filiera teoretică, profilul real.

##### Noua ministră a Educaţiei, a patra oară noua ministră, preconizează ca examenele de bacalaureat şi chiar de evaluare să se desfăşoare cu subiecte grilă. Consider că subiectele la examenele naţionale ar trebui să fie similare tipurilor de subiecte de la testele internaţionale PISA, măcar pentru elevii care dau evaluarea naţională, că acestea ar fi o soluţie mai bună pentru creşterea nivelului învăţământului românesc şi ascensiunea României în clasamentul ţărilor la educaţie după rezulatele la testele PISA.

##### Vrem să crească nivelul calităţii învăţământului românesc?

##### Atunci trebuie investiţie serioasă în reorganizarea învăţământului românesc: scăderea numărului de elevi la clasă, investiţii în noi mijloace moderne de

##### învăţământ, în vederea aplicării de noi metodologii, moderne, noi aranjamente spaţiale ale colectivelor de elevi, cum se realizează în unele ţări europene, cu profesorul între elevii lui, în număr de 10-15 la o masă mare, ovală/rotundă, toţi comunicând mai mult sau mai puţin ˮface to faceˮ şi colaborând, cooperând între ei, descongestionarea programelor şcolare, actualizarea lor şi în funcţie de disciplina de învăţământ (se pretează mai ales la Geografie, Biologie, Economie, Limba şi comunicare), să vizeze şi formarea unor competenţe globale, corelate cu diverse medii culturale, pentru a răspunde noilor cerinţe PISA, ˮscuturareaˮ Planurilor-cadru de învăţământ de elementele balast, anumite materii care nu se cer la evaluările PISA şi nici la examinările naţionale să se parcurgă ca activităţi extracurriculare sau măcar să se reducă numărul de ore la acestea sau să fie trecute ca opţionale (fără reduceri de personal!), centrarea curriculum-ului pe disciplinele de învăţământ cheie din plan internaţional, nu după capul nostru de românaşi, respectiv, centrarea, în principal, pe limbă şi comunicare (citire, lecturare, comprehensiunea a ceea ce se citeşte), matematică, biologie, chimie, fizică. Examinările să fie similare celor de tip internaţional, PISA, mai ales la evaluarea naţională necesară admiterii în liceu, ca să se obişnuiască elevii cu cerinţele acestui program de evaluare şi să obţină rezultate mai bune la evaluările internaţionale PISA, dar mai ales pentru evaluarea formării competenţelor necesare vieţii lor cotidiene viitoare. De asemenea, este nevoie de o pregătire serioasă a studenţilor care vor să devină profesori, în cadrul unui master didactic, dar şi susţinerea financiară a formării continue a profesorilor, precum şi îmbunătăţirea statutului lor profesional, astfel încât profesorilor să li se acorde poziţia cuvenită în ierarhia domeniilor profesionale, să vină de plăcere la muncă, fiindcă nu sunt umiliţi, batjocoriţi de politicieni, să-şi facă datoria de plăcere, nu din rutină, inerţie, scârbiţi de sistemul care i-a marginalizat pe nedrept. Ştiţi probabil că în Finlanda, una dintre ţările din lume unde învăţământul este cel mai bine cotat, profesorul este plătit similar unui medic, unui magistrat, cu până la 5200 de euro pe lună.

##### Şi sunt multe alte cauze ale slabei educaţii şi multe alte direcţii de lucru pentru îmbunătăţirea educaţiei în România, care ar trebui să fie în atenţia decidenţilor de politică educaţională, a miniştrilor de resort şi a prim-miniştrilor. Spre exemplu, sunt multe ţări care investesc mulţi bani şi în educaţia extracurriculară, în ˮşcoala după şcoalăˮ, în aşa numitele after school-uri, unde copiii îşi continuă pregătirea lecţiilor, a temelor, după orarul obligatoriu, cu alte cadre didactice, care sunt angajate pentru aşa ceva. La noi, în România, fie şi numai dacă s-ar investi în after school-uri pentru copiii cu rămâneri în urmă la învăţătură şi care necesită remediere, cu probleme de disciplină, de comportament, de atitudine negativă faţă de învăţătură, pentru copiii defavorizaţi social, proveniţi din familii monoparentale, din familii care nu se pot ocupa de copiii lor, tot ar fi un pas înainte. Şi totul porneşte de la banii care trebuie investiţi, măcar conform Legii Educaţiei Naţionale 1/2011, de 6% din Produsul Intern Brut al României, mai ales că PIB-ul României este mic în comparaţie cu PIB-ul altor ţări europene şi nu numai.

**Având în vedere rezultatele slabe la examenele naţionale şi la testele internaţionale PISA, ASOCIATIA ATITUDINEA CIVICA IANCU MARIANA solicită decidenţilor politici o analiză profundă şi măsuri serioase în Educaţie, nu paliative! De asemenea, ASOCIAŢIA ATITUDINEA CIVICĂ IANCU MARIANA solicită decidenţilor politici SĂ RESPECTE DREPTUL LA EDUCAŢIE AL COPIILOR ŞI INVESTIŢII ÎN EDUCAŢIE, măcar în limita legală de 6% din PIB!**